韩维
答象之谢惠黄精之作
仙经著灵药，兹品上不刊。
服之岁月久，衰羸反童颜。
岩居有幽子，乘时劚苍山。
溪泉濯之洁，秋阳暴而乾。
九蒸达晨夜，候火不敢安。
持之落城市，谁复著眼看。
富贵异所嗜，口腹穷甘酸。
贫贱固不暇，锥刀乃其干。
坐使至灵物，委弃同草菅。
惟君冲旷士，敦然守高间。
食之易为力，天和中自完。
故以此为馈，其容几一箪。
报我三百言，浩浩驰波澜。
何以喻珍重，如获不死丹。
方当烦燠时，把玩毛骨寒。
他年灵气成，与子骖双莺。